ढाका। बांग्लादेश के गेंदबाजी कोच कर्टनी वॉल्श का मानना है कि देश के तेज गेंदबाजों से बेहतरीन प्रदर्शन कराने के लिए उन्हें अधिक मौके देने की जरूरत है। वॉल्श ने हाल में बांग्लादेश के गेंदबाजी कोच के रूप में दो वर्ष पूरे किए। वेस्टइंडीज के दाएं हाथ के पूर्व तेज गेंदबाज वॉल्श जिम्बाब्वे के पूर्व तेज गेंदबाज हीथ स्ट्रीक के हटने के बाद बांग्लादेश के कोच बने थे। स्ट्रीक भी दो साल तक टीम के गेंदबाजी कोच रहे थे। ईएसपीएन क्रिकइंफो ने वॉल्श के हवाले से बताया कि काम अभी भी जारी है। टीम में बहुत सारे युवा गेंदबाज आ रहे हैं और अगर आप उन्हें मौका नहीं देंगे तो आप नहीं समझ सकते कि वे क्या हैं। हम युवा खिलाडिय़ों को मौके देने से डर नहीं सकते। अगर वे इंतजार करते रहेंगे तो उन्हें खेलने का कभी मौका नहीं मिलेगा।